DA hof toe oor Hlaudi-aanstellingHlaudi Motsoeneng. Foto: news.iafrica.com James Selfe, die voorsitter van die DA se federale komitee, het gesê nadat die party regsadvies ingewin het, het hulle besluit om die Wes-Kaapse hooggeregshof te nader en te versoek dat Motsoeneng se aanstelling as groepbestuurder vir korporatiewe sake ter syde gestel word. “Ons versoek die hof ook om ŉ beslissing te maak dat mnr. Motsoeneng nie bevoeg is om enige posisie binne die SAUK te beklee nie, nog minder ŉ uitvoerende posisie gegewe die string negatiewe geregtelike bevindings teen sy kwalifikasies en sy gedrag dwarsdeur sy ampstermyn,” het Selfe gesê. Die SAUK se aansoek om teen ŉ uitspraak wat verlede jaar in die Wes-Kaapse hooggeregshof gelewer is, te appelleer, is verlede maand deur die appèlhof met koste van die hand gewys. Die hooggeregshof het verlede jaar bevind dit was irrasioneel van Faith Muthambi, die minister van kommunikasie, om Motsoeneng permanent as bedryfshoof van die SAUK aan te stel, gegewe die negatiewe bevindings in ŉ ondersoek deur Thuli Madonsela, die openbare beskermer. Ná die appèlhof se uitspraak, het die raad van die SAUK wyd kritiek uitgelok toe hulle aangekondig het dat Motsoeneng voortaan as die groepbestuurder vir korporatiewe sake sal dien, ŉ posisie wat spesiaal vir hom geskep is. Die parlementêre portefeuljekomitee vir kommunikasie het verlede week besluit ŉ ondersoek sal gedoen word na die raad se bevoegdheid om sy amp te beklee, nadat die raad sy besluit om Motsoeneng weer in ŉ senior posisie aan te stel, verdedig het. Selfe het gesê die party sal die hof ook vra om ŉ bepaling te maak rakende die geldigheid van die raad. “Die DA het bedenkinge oor die geldigheid van die grondwet van die SAUK-raad en of sy optrede in ooreenstemming is met die voorskrifte van die Wet op Uitsaaiwese waaronder dit val,” het hy gesê. “Daarom sal die DA die hof ook vra om ŉ beslissing te maak oor die gepastheid van die huidige raad en regsekerheid te verskaf oor hoe die raad ontbind kan word en ŉ nuwe aangestel kan word.”